AMATA จ่อกำไรปีนี้ 1.43 พันลบ. ยอดโอนที่ดินฟื้น! โควิดคลี่คลายรับฉีดวัคซีน
AMATA จ่อกำไรปีนี้ 1.43 พันลบ. ยอดโอนที่ดินฟื้นตัวเป็น 575 ไร่-พร้อมตั้งเป้ายอด Presales ที่ดินในนิคมฯ ประเทศไทยที่ 950 ไร่ หลังโควิดคลี่คลายรับฉีดวัคซีน
23 มี.ค. 2564

“บล.เอเชีย เวลท์” ระบุในบทวิเคราะห์ว่าด้วยเรื่อง บริษัท อมตะ คอร์ปอเรชัน จำกัด (มหาชน) หรือ AMATA โดยคาดการกำไรสุทธิปี 2564 ฟื้นตัวจากสถานการณ์ COVID-19 ที่ดีขึ้น
สืบเนื่องจากบริษัทคาดว่าผลประกอบการในปี 2564 จะมีการฟื้นตัวขึ้น จากสถานการณ์ภาพรวมที่มีแนวโน้มดีขึ้น หลังหลายประเทศเริ่มมีการฉีดวัคซีน COVID-19 โดยบริษัทตั้งเป้ายอด Presales ที่ดินในนิคมฯ ประเทศไทยที่ 950 ไร่ (คาดไว้ 650 ไร่) เทียบกับปี 2563 ที่มียอด Presales เพียง 212 ไร่
สอดคล้องกับที่ประเมินว่าปี 2564 บริษัทจะมีกำไรสุทธิ 1,428 ล้านบาท ฟื้นตัวขึ้น 20% จากงวดเดียวกันของปีก่อน หนุนจากรายได้รวมที่ปรับตัวขึ้น 27% จากงวดเดียวกันของปีก่อน เป็น 5,330 ล้านบาท หลังประเมินว่ายอดโอนจะฟื้นตัวเป็น 575 ไร่ เทียบกับปี 2563 ที่มีการโอน 333 ไร่ หลังสถานการณ์ COVID-19 มีแนวโน้มคลี่คลาย จากการที่เริ่มมีการฉีด วัคซีน COVID-19 กันอย่างแพร่หลาย
อย่างไรก็ตามการโอนดังกล่าวคาดว่าจะเห็นธุรกรรมเกิดขึ้นในช่วงครึ่งหลังของปี 2563 ขณะที่รายได้สาธารณูปโภคและรายได้จากการเช่า คาดว่าจะเติบโตขึ้น ตามการฟื้นตัวของเศรษฐกิจ ประกอบกับประเมินว่าส่วนแบ่งกำไรจากบริษัทร่วมจะเพิ่มขึ้น 41% จากงวดเดียวกันของปีก่อน เป็น 773 ล้านบาท จากอุปสงค์การใช้ไฟฟ้าและก๊าซที่เพิ่มขึ้น
ทั้งนี้ด้วยผลลัพธ์ดังกล่าวข้างต้นยังคงชื่นชอบ AMATA เนื่องจากคาดว่ากำไรปี 2564 ของบริษัทจะมีการฟื้นตัว หลัง สถานการณ์ COVID-19 คลี่คลาย ซึ่งจะช่วยให้กฎเกณฑ์ในการเดินทางมีการผ่อนคลายลง และจะส่งผลให้การเดินทางเพื่อติดต่อทำธุรกรรมกับบริษัทมีความสะดวกมากขึ้น ประกอบกับรายได้ในส่วนของ Recurring ยังมีแนวโน้มเติบโตตามการฟื้นตัวของเศรษฐกิจ ขณะที่นิคมฯในพม่า (YASEC) ยังคงต้องติดตามสถานการณ์อย่างใกล้ชิด (รายได้จากนิคมฯ ดังกล่าวยังไม่ได้อยู่ในประมาณการ) แต่บริษัทยังมีการลงทุน ในนิคมฯพม่าจำนวนไม่มากนัก
ผลดังกล่าวทำให้ยังคงแนะนำ “ซื้อ” ให้ราคาเป้าหมายใหม่ 20.90 บาท อิง PER 16.8 เท่า (ค่าเฉลี่ยย้อนหลัง 3 ปี) และคาดเงินปันผลปี 2564 ที่ 0.36 บาทต่อหุ้น (Dividend Yield 1.9%)